**MARKETING „ŽVORC“, vl. Dragan Žvorc**, Augusta Šenoe 44, Sveti Križ, 40 321 Mala Subotica, OIB: 15672606383, koji zastupa vlasnik Dragan Žvorc

(u nastavku teksta: ***Naručitelj***)

i

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(u nastavku teksta: ***Izvođač***)

sklapaju

**UGOVOR O GRAĐENJU**

**- RADOVI NA POVEĆANJU ENERGETSKE UČINKOVITOSTI**

**I UVOĐENJU OBNOVLJIVIH IZVORA ENERGIJE**

**U PROIZVODNI POGON OBRTA MARKETING „ŽVORC“ -**

**I. PREDMET UGOVORA**

**Članak 1.**

Na temelju provedenog postupka nabave za predmet nabave „Radovi na povećanju energetske učinkovitosti i uvođenju obnovljivih izvora energije u proizvodni pogon obrta Marketing „Žvorc““, evidencijski broj nabave 1/2021 – OIE, Naručitelj je Odlukom o odabiru od dana \_\_\_\_\_\_\_\_\_\_\_ godine odabrao ponudu Izvođača broj \_\_\_\_\_ od \_\_\_\_\_\_\_\_\_\_ godine, kao najpovoljniju ponudu sukladno kriteriju za odabir ponude te uvjetima i zahtjevima iz dokumentacije za nadmetanje.

Radovi koji su predmet ovog Ugovora moraju se izvesti u svemu prema odredbama ovog Ugovora, izrađenom glavnom projektu zajedničke oznake GIP-178/2020, mjerodavnim propisima i pravilima struke te tehničkoj dokumentaciji, opisu, količinama i cijenama iz prihvaćenog troškovnika Izvođača koji čini sastavni dio ovog Ugovora.

Predmetni radovi moraju se izvesti savjesno, stručno, tehnički ispravno i u svemu sukladno Zakonu o prostornom uređenju („Narodne novine“ broj 153/13, 65/17, 114/18, 39/19 i 98/19) i Zakonu o gradnji („Narodne novine“ broj 153/13, 20/17, 39/19 i 125/19), Zakonu o poslovima i djelatnostima prostornog uređenja i gradnje („Narodne novine“ broj 78/15, 118/18 i 110/19), Zakonu o obveznim odnosima („Narodne novine“ broj 35/05, 41/08, 125/11, 78/15 i 29/18) te drugim pozitivnim propisima, normativima i standardima, čija je primjena pri izradi obvezna za ovaj predmet nabave.

Radovi se izvode u sklopu projekta „Uvođenje energetske učinkovitosti i OIE u obrt ŽVORC“, broj ugovora: KK..04.1.1..03..0321, sufinanciranog od strane Europske unije iz Europskog fonda za regionalni razvoj

Mjesto izvođenja radova: kč.br. 2449 k.o.. Podbrest, proizvodni kompleks zgrada MARKETING ŽVORC, Ulica Augusta Šenoe 44, Sveti Križ, 40 321 Mala Subotica..

**II. CIJENA**

**Članak 2.**

Vrijednost ugovorenih radova iz članka 1. Ugovora iznosi \_\_\_\_\_\_\_\_\_\_kn bez PDV-a, odnosno \_\_\_\_\_\_\_\_\_\_ kn s PDV-om.

Jedinične cijene su fiksne i nepromjenjive tijekom trajanja ugovora.

Radove iz članka 1. Ugovora Izvođač će izvesti prema jediničnim cijenama iz prihvaćenog troškovnika Izvođača u svemu prema pravilima struke, mjerodavnim propisima i ponudbenom troškovniku koji čini sastavni dio Ugovora.

Obračun radova vršiti će se na temelju stvarno izvedenih radova evidentiranih u građevinskoj knjizi i ovjerenih od strane nadzornog inženjera, a prema jediničnim cijenama iz ugovorenog troškovnika. Navedena vrijednost obuhvaća sve troškove za izvođenje radova predviđenih tehničkom dokumentacijom. Također, jediničnim cijenama su obuhvaćeni svi troškovi koji proizlaze iz obveze Izvođača definiranih Zakonom o gradnji („Narodne novine“ broj 153/13, 20/17, 39/19 i 125/19) i ostalim zakonskim i podzakonskim aktima poput dokaza o kvaliteti, uporabljivosti i ostalo.

Izvođač se izričito odriče isticanja naknadnih potraživanja iz ovog ugovora, bilo koje vrste i osnove, bilo zbog zablude, promjena cijena materijala, cijena radova, većih davanja uzrokovanih obvezama prema službenim tijelima, te oscilacija troškova bilo koje vrste, a sve sukladno odredbama Zakona o obveznim odnosima („Narodne novine“ broj 35/05, 41/08, 125/11, 78/15 i 29/18).

**Članak 3.**

Ako se nakon potpisa ovog Ugovora ukaže potreba za izvršenjem eventualnih dodatnih radova, iste prije izvođenja mora odobriti nadzorni inženjer i Naručitelj. Izvođač ne može izvoditi naknadne radove prije nego mu to Naručitelj odobri.

Dodatnim radovima smatraju se radovi koji nisu ugovoreni u priloženom troškovniku te ukoliko nisu predviđeni u projektnoj dokumentaciji, a mogu se okarakterizirati kao vantroškovnički ili nepredviđeni radovi.

Vantroškovnički radovi su radovi koji nisu bili predviđeni u Tehničkoj dokumentaciji i troškovniku, a koji su nužni za završetak radova u cjelini. Stranke su suglasne da će vantroškovničke radove Izvođač izvoditi samo temeljem pismene suglasnosti Naručitelja i pismenog obrazloženja Nadzornog inženjera o opravdanosti izvršenja tih radova, a sve sukladno pozitivnim zakonskim propisima. Bez prethodnog pismenog odobrenja od strane Naručitelja odnosno dodatka Ugovora, izvršeni radovi neće se priznati.

Cijena radova za vantroškovničke radove obračunat će se sukladno istovrsnim radovima u ponudi i troškovniku te, po potrebi, analizi cijena.

Nepredviđeni radovi, izuzev hitnih radova navedenih u čl. 5. Ugovora, su radovi koji su rezultat boljeg tehničkog i/ili tehnološkog rješenja nekog rada i/ili skupa radova odnosno tehnološke cjeline te prihvaćeni i odobreni od strane Naručitelja uz pismenu suglasnost Nadzornog inženjera. Bez prethodnog pismenog odobrenja od strane Naručitelja odnosno dodatka Ugovora izvršeni radovi neće se priznati.

Zahtjev za izvođenjem dodatnih radova podnosi se u primjerenom roku od dana nastanka okolnosti na kojima se temelji zahtjev, odnosno saznanju za predmetne okolnosti, a može se podnijeti najkasnije u roku od 30 (trideset) dana od nastanka okolnosti. Zahtjev se prethodno podnosi Nadzornom inženjeru radi davanja pismenog mišljenja. U zahtjevu je potrebno opisati okolnosti na kojima se on temelji te dostaviti dokaze takvih navoda. U slučaju osnovanosti zahtjeva i temeljem odobrenja Naručitelja pristupa se sklapanju dodatka Ugovoru.

**Članak 4.**

Za svako odstupanje od projekta, odnosno ugovorenih radova Izvođač mora imati pisanu suglasnost Naručitelja. On ne može zahtijevati povećanje ugovorene cijene za radove što ih je izveo bez takve suglasnosti, a sve sukladno čl. 623. Zakona o obveznim odnosima („Narodne novine“ broj 35/05, 41/08, 125/11, 78/15 i 29/18).

**Članak 5.**

Nepredviđene radove Izvođač može izvesti i bez prethodne suglasnosti Naručitelja ako zbog njihove hitnosti nije mogao pribaviti tu suglasnost, sukladno članku 624. Zakona o obveznim odnosima („Narodne novine“ broj 35/05, 41/08, 125/11, 78/15 i 29/18).

Nepredviđeni radovi iz stavka 1. su radovi koje je nužno izvesti:

* radi osiguranja stabilnosti građevine, sprječavanja opasnosti za život i zdravlje ljudi, okoliš, prirodu, druge građevine i stvari ili stabilnost tla na okolnom zemljištu, a izazvana je izvanrednim i neočekivanim događajima,
* radi sprječavanja nastanka štete uslijed tih događaja,
* po naredbi mjerodavnih tijela vlasti.

**III. PRAVO NARUČITELJA NA SNIŽENJE UGOVORENE CIJENE**

**Članak 6.**

Ako su se u vremenu između sklapanja Ugovora i ispunjenja obveze Izvođača cijene elemenata na temelju kojih je određena cijena radova snizile za više od deset (10) %, a radovi su izvedeni u ugovorenom roku, Naručitelj ima pravo tražiti odgovarajuće sniženje ugovorene cijene radova iznad tog postotka.

**IV. ROK POČETKA I ZAVRŠETKA RADOVA**

**Članak 7.**

Rok početka izvršenja Ugovora je 7 kalendarskih dana od dana obostranog potpisa ovog Ugovora. Rok početka izvršenja Ugovora obuhvaća uvođenje u posao.

Naručitelj će prije početka radova dostaviti Izvođaču svu potrebnu dokumentaciju za izvođenje radova po ovom Ugovoru. Izvođač ne može odbiti uvođenje u posao ukoliko mu je realno omogućeno da započne s radovima uz minimalni opseg dokumentacije i radnog prostora.

Izvođač se radove obvezuje dovršiti u roku od **7 mjeseci** te počinje teći od dana početka izvođenja radova.

Naručitelj će, na zahtjev Izvođača, produžiti rok završetka radova, ako je po mišljenju Naručitelja nastupio jedan od slijedećih slučajeva:

a) uslijed nastupa više sile;

b) uslijed mjera predviđenih aktima javnopravnih tijela, osim ako su te mjere donesene iz razloga za koji odgovornost snosi Izvođač;

c) uslijed šutnje administracije u postupku ishođenja uporabne dozvole;

d) uslijed zahtjeva za privremenim prekidom radova (npr. u slučaju kada radovi zastaju zbog uvjeta na koje Izvođač i Naručitelj ne mogu utjecati kao što su npr.: zimski uvjeti, kiša, led, visoke podzemne vode i sl.)

U slučaju produženja roka iz gore navedenih razloga, ugovorne strane će sklopiti dodatak ovom Ugovoru. Izvođač je obvezan produžiti rok važenja jamstva za uredno ispunjenje ugovora za period produženja roka završetka radova. Rok za dostavu jamstva za uredno ispunjenje ugovora s produženim rokom važenja je 10 radnih dana od dana sklapanja dodatka Ugovora. Ako Izvođač novo jamstvo ne dostavi u propisanom roku ili ako ne potpiše dodatak Ugovora u tekstu kojega mu dostavi Naručitelj, Naručitelj ima pravo jednostrano raskinuti ovaj Ugovor i aktivirati jamstvo za uredno ispunjenje ugovora, s time da je prije toga obvezan dati Izvođaču naknadni primjereni rok za ispunjenje predmetnih obveza.

U slučaju iz nastupa više sile, Naručitelj će produžiti rok za vrijeme koje je, po njegovom mišljenju, Izvođač bio u nemogućnosti izvoditi radove koji su predmet ovog Ugovora. Pod višom silom podrazumijevaju se prirodni događaji (primjerice poplava, potres i sl.) ili pak ljudske radnje koje utječu na tijek radova (primjerice rat, karantena, iznenadno ograničenje robama bitnim za odvijanje radova i sl.), a koji događaji se nisu mogli predvidjeti i otkloniti. Ugovorne strane neće u navedenim slučajevima imati međusobnih potraživanja zbog eventualno nastale štete uslijed produženja roka.

**V. OBVEZE NARUČITELJA**

**Članak 8.**

Naručitelj se obvezuje:

* uvesti Izvođača u posao po zaključenju Ugovora,
* osigurati Izvođaču nesmetan pristup na gradilište, dostaviti mu svu relevantnu dokumentaciju kako bi Izvođač mogao započeti sa radom i upoznati ga sa svim raspoloživim podacima vezanima uz okolnosti izvršenja ugovorenih radova,
* odrediti nadzornog inženjera i druge osobe koje će nadzirati posao, davati upute, ovjeravati građevinski dnevnik te obavljati svu potrebnu koordinaciju ugovornih stranaka,
* izvršiti plaćanja nesporno izvedenih radova.

**VI. OBVEZE IZVOĐAĆA**

**Članak 9.**

Izvođač se obvezuje:

* radove izvoditi prema postojećim tehničkim propisima, normativima i obveznim standardima, koji važe za ugovorenu vrstu radova,
* pridržavati se odobrene tehničke i projektne dokumentacije,
* pravovremeno obavijestiti Naručitelja na nedostatke koje zapazi u tehničkoj dokumentaciji prilikom proučavanja projekta i u toku izvedbe,
* ishoditi pismeno odobrenje Naručitelja/Nadzora za svaku izmjenu projektne dokumentacije ili razradu detalja koji nisu obuhvaćeni istom,
* imenovati osobu odgovornu za izvođenje radova te osigurati potrebnu dnevnu prisutnost imenovanoga inženjera gradilišta na objektu prema potrebi sukladno zahtjevima projekta,
* za materijale za koje ne postoje važeće norme prethodno pribaviti atest u kojem su označena područja i uvjeti uporabe tog materijala,
* uredno i ažurno voditi građevinski dnevnik rada,
* radove obračunavati putem građevinske knjige,
* prihvatiti rad nedjeljom i praznikom i povećati broj radnika ako to zahtijeva dinamika građenja,
* u slučaju potrebe za ustupanjem dijela ugovorenih radova trećima prethodno pribaviti pismenu suglasnost Naručitelja,
* o svom trošku svakodnevno održavati gradilište uredno i čisto i vršiti svakodnevna čišćenja gradilišta, održavati red i čistoću na površinama na kojima se odvijaju radovi, a nakon izvršenja ugovorenoga posla gradilište predati očišćeno od otpada i drugih materijala. Ukoliko Izvođač ne izvrši svoju obvezu čišćenja i održavanja gradilišta, Naručitelj može čišćenje izvršiti sam ili po trećoj osobi te za nastale troškove teretiti Izvođača ili direktno umanjiti iznose privremene ili okončane situacije ukoliko je dokumentirano da Izvođač nije postupio prema Ugovoru,
* popraviti eventualne štete koje nastanu kao posljedica njegove aktivnosti, osigurati se od odgovornosti za štetu trećima, te od osnovnih rizika prema uvjetima za osiguranje objekata u montaži,
* prisustvovati tehničkom pregledu objekta i primopredaji,
* imenovati odgovornu osobu za provođenje svih zakonskih obveza zaštite na radu,
* posjedovati na gradilištu sve potrebne ateste, uvjerenja i dokumentaciju o ispravnosti opreme, materijala, alata i strojeva predviđenih zakonom, pravilnicima i normama za izvršenje ugovorenih radova, te dokumentaciju o radnicima Izvođača koji rade na gradilištu (prijava tijelima mirovinskog, invalidskog i zdravstvenog osiguranja, osiguranje od ozljeda na radu i profesionalnog oboljenja, osposobljavanje za rad na siguran način, raspoređivanje na poslove s posebnim uvjetima rada i dr.), a sve u smislu odredbi Zakona o zaštiti na radu („Narodne novine“ broj 71/14, 118/14, 154/14, 94/18 i 96/18). Navedenu dokumentaciju Izvođač je dužan predočiti Naručitelju prije početka izvođenja radova, a za neizvršavanje svoje obveze odgovara samostalno prema pozitivnim zakonskim propisima. Izvođač ovlašćuje Naručitelja da odstrani sa gradilišta svaku osobu koja nema status radnika Izvođača i ista ne posjeduje sve gore naznačene dokumente,
* radove izvoditi s posebnom pažnjom da ne ometa rad ostalih izvođača i ne oštete građevinske elemente i instalacije koje su izveli zaposlenici drugih poslodavaca te u tom smislu poduzeti sve mjere fizičke zaštite. Svako oštećenje na građevini ili instalacijama izazvano od strane zaposlenika Izvođača, Izvođač se obvezuje otkloniti o svom trošku,
* pridržavati se svih radno pravnih propisa, propisa o sigurnosti zaštite na radu i zaštite od požara,
* odgovarati za eventualnu štetu na imovini Naručitelja ili imovini trećih osoba, a koja bi mogla nastati prilikom izvođenja radova krivnjom Izvođača. Za navedenu štetu odgovoran je isključivo Izvođač te je istu dužan nadoknaditi.
* Izvođač jamči Naručitelju oslobađanje od bilo kojih odgovornosti za plaćanje iznosa po svim traženjima, zahtjevima, sudskim presudama i od svih vrsta rashoda u svezi s povredama, nesretnim slučajevima i drugim štetnim događajima u procesu izvršenja radova koji su predmet ovog Ugovora, osim u slučaju ako je šteta nastala isključivo krivnjom Naručitelja.
* Izvođač jamči da će namiriti svu štetu nastalu drugim osobama (uključujući njegove djelatnike) u svezi s realizacijom predmeta ovog Ugovora. Izvođač oslobađa Naručitelja svih zahtjeva za nadoknadu štete od strane drugih osoba.
* Naručitelj nema nikakve obveze ni odgovornosti, niti prema Izvođaču niti prema drugim osobama, ukoliko se pojave zahtjevi prema Izvođaču od strane drugih osoba (uključujući njegove djelatnike) bilo po kojoj osnovi, osim u slučaju ako je šteta nastala isključivo krivnjom Naručitelja.
* U slučaju da Naručitelj bude obvezan podmiriti štetu bilo kojoj drugoj osobi na temelju pravomoćne sudske presude, a vezano za izvođenje radova koji su predmet ovog Ugovora, Izvođač je obvezan tu štetu naknaditi Naručitelju s pripadajućim zakonskim zateznim kamatama i troškovima.

**VII. PLAĆANJE**

**Članak 10.**

Nema avansnog plaćanja, kao ni traženja garancija i mjeničnih izjava.

Obračun izvedenih radova vršiti će se prema privremenim i okončanoj situaciji ovjerenima od strane Nadzornog inženjera i ovlaštenog predstavnika Naručitelja.

Okončanu situaciju Izvođač može ispostaviti nakon uspješno obavljene primopredaje radova i obostrano potpisanog Zapisnika o primopredaji i otklanjanja nedostataka po zapisniku o primopredaji, uspješno obavljenog tehničkog pregleda i dostave ugovorenog jamstva za otklanjanje nedostataka u jamstvenom roku.

Rok za ovjeru privremenih situacija je 5 (pet) dana, a rok za ovjeru okončane situacije je 10 (deset) dana od dana zaprimanja iste ovjerene od strane stručnog nadzora. Rok za ovjeru od strane stručnog nadzora je 5 (pet) dana od zaprimanja situacije.

Naručitelj će izvođaču/članu zajednice ponuditelja/podizvoditelju platiti izvedene radove prema ovjerenim mjesečnim situacijama i okončanoj situaciji od strane stručnog nadzora u roku od 30 dana od dana zaprimanja računa po ovjerenim situacijama.

Izvođač nema pravo bez izričite pismene suglasnosti Naručitelja ustupiti ili na koji drugi način prenijeti trećima bilo koje potraživanje ili pravo iz ovog Ugovora.

**VIII. ZAJEDNICA PONUDITELJA**

**Članak 11.**

(Ukoliko je primjenjivo, navest će se odredbe sukladno točki 14.2. Dokumentacije za nadmetanje)

**IX. PODUGOVARANJE**

**Članak 12.**

(Ukoliko je primjenjivo, navest će se odredbe sukladno točki 14.1. Dokumentacije za nadmetanje)

**X. ZAVRŠETAK RADOVA, PRIMOPREDAJA I OKONČANI OBRAČUN**

**Članak 13.**

Primopredaja radova izvršit će se komisijski, temeljem izvedbene dokumentacije. Primopredaju vrše predstavnici Naručitelja, Izvođača i Nadzorni inženjeri o čemu sastavljaju zapisnik u 3 (tri) primjerka. Ukoliko se u trenutku primopredaje konstatiraju određeni nedostaci, Izvođač je dužan odmah pristupiti njihovom otklanjanju, nedostatke otkloniti u najkraćem mogućem roku, a najduže u roku od 8 (osam) dana od dana sastavljanja zapisnika i po otklanjanju nedostataka obavijestiti Naručitelja.

Ukoliko Izvođač nedostatke koji su nastali njegovom krivicom ne otkloni u zadanom roku, Naručitelj će otklanjanje nedostataka povjeriti trećoj strani, a na teret Izvođača, odnosno njegovog jamstva za uredno ispunjenje ugovora.

Primopredaja se smatra izvršenom nakon što je Izvođač otklonio nedostatke utvrđene u primopredajnom zapisniku, a što će se potvrditi od strane Naručitelja posebnom potvrdom.

Ukoliko Izvođač odbija pristupiti sačinjavanju primopredajnog zapisnika, Naručitelj će primopredajni zapisnik sa utvrđenim nedostacima sačiniti sam u suradnji sa imenovanim nadzornim inženjerima i dostaviti ga Izvođaču, koji je po njemu dužan postupati.

Izvođač je kod primopredaje radova dužan vratiti svu tehničku dokumentaciju primljenu od Naručitelja, dostaviti jamstvene listove za ugrađenu opremu, ateste, te sva potrebna uputstva i drugu dokumentaciju potrebnu za korištenje ugrađene opreme.

**Članak 14.**

Konačni obračun radova izvršit će se odmah nakon što budu otklonjeni nedostaci utvrđeni primopredajnim zapisnikom iz prethodnog članka. Isplata po konačnom obračunu može se izvršiti tek nakon uspješno provedenog tehničkog pregleda i dostave jamstva za otklanjanje nedostataka od strane Izvođača.

Ukoliko se Izvođač ne odazove pozivu Naručitelja na sudjelovanje u okončanom obračunu, Naručitelj će okončani obračun izvršiti sam i o tome sačiniti zapisnik te ga dostaviti Izvođaču koji je po njemu dužan postupati.

**XI. INŽENJER GRADILIŠTA**

**Članak 15.**

Izvođač za inženjera gradilišta imenuje sljedeću osobu:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izvođač može tokom trajanja ugovora, ukoliko bude potrebno, zamijeniti imenovanog inženjera gradilišta, samo pod uvjetom da zamjenski stručnjak zadovoljava uvjete propisane dokumentacijom za nadmetanje u postupku nabave iz kojeg je proizašao ovaj Ugovor (ako je primjenjivo). Izvođač zahtjev za zamjenu inženjera gradilišta podnosi u pisanom obliku, a zamjenu može izvršiti tek po zaprimljenom odobrenju Naručitelja.

**XII. UGOVORNA KAZNA**

**Članak 16.**

Ukoliko Izvođač ne završi radove u ugovorenom roku, dužan je Naručitelju platiti na ime ugovorne kazne iznos od 1‰ (jednog promila) za svaki kalendarski dan zakašnjenja, a najviše do 10% (deset posto) vrijednosti izvedenih radova bez PDV-a, kao i naknadu štete koja bi uslijed zakašnjenja nastala za Naručitelja, naročito glede njegovog ugovornog odnosa sa Investitorom.

Ukoliko Izvođač na bilo koji način neuredno ispunjava preuzete ugovorne obveze, a naročito u pogledu dinamike izvođenja radova, kvalitete radova i utvrđenih rokova, Naručitelj ima pravo raskinuti Ugovor, ugovoriti preostali dio posla sa drugim izvođačem te naplatiti Izvođaču iz ovog Ugovora svu naknadu štete nastalu raskidom Ugovora. Naručitelj se u takvom slučaju obvezuje platiti Izvođaču sve do tada potpisane i ovjerene privremene situacije.

Preuzimanje zakašnjelih radova bez prigovora ne isključuje pravo na ugovornu kaznu obračunatu najkasnije kod okončanog obračuna.

Ugovornu kaznu i naknadu štete iz prethodnih stavaka Naručitelj je ovlašten obračunati kod konačnog obračuna te istu naplatiti iz primljenih sredstava osiguranja plaćanja izdanih od strane Izvođača.

**XIII. JAMSTVO ZA UREDNO IZVRŠENJE UGOVORA**

**Članak 17.**

Jamstvo za uredno izvršenje ugovora u iznosu od 10% od ukupne vrijednosti ugovora bez PDV-a, Izvođač je obvezan dostaviti najkasnije u roku od 20 dana od dana sklapanja Ugovora u obliku zadužnice ili bjanko zadužnice, ovjerene kod javnog bilježnika, odnosno ekvivalentnog instrumenta osiguranja u zemlji poslovnog nastana Izvođača, s rokom valjanosti 30 (trideset) dana dužim od roka završetka izvršenja radova.

Jamstvo za uredno izvršenje ugovora treba biti izdano u korist Naručitelja.

Naručitelj će aktivirati jamstvo za uredno izvršenje ugovora u slučaju povrede ugovornih obveza od strane Izvođača, jednostranog raskida ugovora od strane Izvođača, nastajanja štete za Naručitelja zbog kašnjenja ili drugog razloga.

Naručitelj ima pravo naplatiti jamstvo za uredno izvršenje ugovora u sljedećim slučajevima:

* u slučaju da Izvođač odbije uvođenje u posao ili ne započne s izvođenjem radova u ugovornom roku, i to u punom iznosu jamstva;
* u slučaju da Izvođač ne dostavi dodatak/produljenje jamstva za uredno ispunjenje ugovora, i to u punom iznosu jamstva;
* u slučaju da Izvođač zamijeni osobu imenovanu u čl. 15. Ugovora bez odobrenja Naručitelja;
* u slučaju svake povrede ugovorne obveze od strane Izvođača zbog koje Naručitelju nastane šteta i to u iznosu visine nastale štete s pripadajućim kamatama;
* u slučaju neispunjenja ugovorne obveze od strane Izvođača zbog razloga za koje je odgovoran Izvođač kao i u slučaju raskida ugovora kojeg je uzrokovao Izvođač, i to u punom iznosu jamstva

Ako jamstvo za uredno izvrđenje ugovora ne bude naplaćeno, Naručitelj će ga vratiti Izvođaču nakon isteka valjanosti.

Neovisno o traženom jamstvu za uredno izvršenje ugovora, Izvođač može dati umjesto traženog jamstva i novčani polog u traženom iznosu. U slučaju da je Izvođač zajednica ponuditelja, Naručitelj daje mogućnost da svaki član zajednice uplati dio novčanog pologa, koji u zbroju moraju biti u traženom iznosu.

Novčani polog može se uplatiti u korist Naručitelja – račun: HR38 2402006 11401 47044, Poziv na broj: HR 00 – OIB Izvođača, Opis plaćanja: Jamstvo za uredno izvršenje ugovora.

Dostava jamstva za uredno izvršenje ugovora preduvjet je za priznavanje i plaćanje situacija.

**XIV. RASKID UGOVORA**

**Članak 18.**

Naručitelj može raskinuti ugovor u svako doba uz pismenu obavijest Izvođaču iz slijedećih razloga:

* ako Izvođač ne pristupi izvođenju radova u ugovorenom roku,
* ako ga nadzorni inženjer obavijesti o nekvalitetnoj gradnji Izvođača i gradnji suprotnoj pravilima struke,
* ako Izvođač trajno ne ispunjava ugovorne obveze i ne pridržava se ugovornih obveza iz članka 7. i 9. Ugovora,
* ako Izvođač izvan ugovorenih uvjeta i bez suglasnosti Naručitelja prepusti izvedbu svih ili većinu radova podugovarateljima,
* ako Izvođač ne ispravlja i ne uklanja nedostatke,
* ako Izvođač ne ulaže dovoljno napora da prati dinamiku radova,
* ako Izvođač ne dostavi jamstvo iz članka 17. Ugovora.

U slučaju raskida Ugovora, Naručitelj ima pravo ustupiti dovršenje preostalih radova drugom izvođaču, a povećane troškove koji mu nastanu radi raskida ugovora i uvođenja drugog izvođača ima pravo obračunati Izvođaču i naplatiti se iz jamstva za uredno izvršenje ugovora.

U slučaju raskida Ugovora iz bilo kojeg gore navedenog razloga, Izvođač je Naručitelju dužan naknaditi štetu koja mu je nastala zbog raskida Ugovora i koju štetu Naručitelj može naplatiti iz jamstva za uredno izvršenje ugovora ili drugih primljenih sredstava osiguranja plaćanja.

Izvođač može raskinuti ugovor u svako doba uz pismenu obavijest Naručitelju iz slijedećih razloga:

* ako se Naručitelj ne pridržava ugovornih obveza iz čl. 8. Ugovora.

**XV. ZAVRŠNE ODREDBE**

**Članak 19.**

Ugovorne strane suglasne su da za sve što nije precizirano ovim Ugovorom vrijede odredbe Zakona o obveznim odnosima, Zakona o gradnji, Zakona o prostornom uređenju, Zakona o poslovima i djelatnostima prostornog uređenja i gradnje te ostali pozitivni zakonski i podzakonski akti kojima se regulira ovaj predmet Ugovora.

Eventualne sporove po ovom Ugovoru stranke će rješavati sporazumno i zapisnički uz primjenu posebnih uzanci o građenju, a ako ih ne riješe na taj način, ugovara se nadležnost stvarno nadležnog suda.

**Članak 20.**

Ovaj ugovor sastavljen je u 4 (četiri) istovjetna primjerka, od čega svaka ugovorna strana zadržava po 2 (dva) primjerka, a Ugovor stupa na snagu danom potpisivanja obiju stranaka.

U \_\_\_\_\_\_\_\_\_\_, dana \_\_\_\_\_\_2021. godine U \_\_\_\_\_\_\_\_\_\_, dana \_\_\_\_\_\_2021. godine

**IZVOĐAČ NARUČITELJ**

**Direktor Direktor**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Dragan Žvorc**